Ømme lår og fødder er ikke det eneste, der bliver ømt, efter Stine Rex har slået verdensrekorden. TV2 Nords direktør Mikael Justesen får også snart en øm overarm. Allerede i begyndelsen af Stine Rex’ rekordforsøg lovede han, at han vil få lavet en tatovering, hvis rekorden kom i hus. - Jeg har lovet Stine at få skrevet ”Rex500”, hvis hun klarede det, og selvfølgelig holder jeg det, siger Mikael Justesen. Tatoveringen skal sidde på direktøren højre overarm – lige ved siden af hans nuværende AaB-tatovering. - Armen er reserveret til store nordjyske sportspræstationer, siger han. Selv om ultraløberen lige nu er ufattelig træt, så har hun undervejs haft overskud til at minde TV2 Nord-direktøren om deres aftale. - Hun har sagt det til mig flere gange undervejs, siger Mikael Justesen. Mikael Justesen har også skumle planer om at forsøge at få Søparken omdømt til Rexparken. Om der er opbakning til det, vides endnu ikke. VIDEO: Se øjeblikket hvor Stine Rex hyldes for sin verdensrekord: Støtte fra hele Danmark Lykønskningerne vælter ind til Stine Rex, efter hun ved 7-tiden søndag morgen slog den officielle verdensrekord på 486 kilometer på 72 timer. TV2 Nords Facebookside er fyldt med seje, kærlige og rørstrømske hilsner til en af verdens bedste ultraløbere. - Kæmpestort tillykke – tak for at gøre det i Jammerbugt og tak for at vise, hvor der er vilje, er der vej for alle, der ser med!, skriver Mette Vestenbæk. - Du er så sejt løbet og et kæmpe overskud til at kunne snakke med alt og alle på hele turen. Super woman Stine Rex, skriver Erik Juul Petersen. Også kendte nordjyder giver Stine Rex klap på skulderen. - Stine, du er det sejeste menneske, jeg kender, skriver stand up-komiker Jonathan Christensen, der optrådte på rekordforsøgets første dag. Den enorme interesse for Stine Rex’ rekordforsøg har også skabt massiv trafik på tv2nord.dk med hundredetusindvis af klik i samtlige 72 timer.

Opsummering:
Den lokale tatovør  får travlt, efter ultraløberen fra Aalborg søndag satte ny verdensrekord.